Diari Oficial de la Generalitat Valenciana


Sumari del DOGV 6442, del 20-01-2011 (2011/426)

ORDRE 23/2010, de 30 de desembre, de la Conselleria d'Indústria, Comerç i Innovació, per la qual es convoca el II Concurs de Cartells Commemoratius de la Celebració del 15 de Març, Dia Mundial dels Drets del Consumidor 2011.
--------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6442

Data del DOGV
:   20-01-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/426


Data del document
:   30-12-2010

Organisme emissor
:   Conselleria d'Indústria, Comerç i Innovació

Tipus de document
:   Ordre

Anàlisi jurídica

 Descriptors 

:   * distinció honorífica

ORDRE 23/2010, de 30 de desembre, de la Conselleria d'Indústria, Comerç i Innovació, per la qual es convoca el II Concurs de Cartells Commemoratius de la Celebració del 15 de Març, Dia Mundial dels Drets del Consumidor 2011. [2011/426]  
La promoció i defensa dels consumidors i usuaris és un principi rector de la política social i econòmica segons l'article 51 de la nostra Constitució. La Direcció General de Comerç i Consum de la Conselleria d'Indústria, Comerç i Innovació és l'òrgan directiu al qual corresponen, segons el Decret 205/2009, de 13 de novembre, del Consell, pel qual s'aprova el Reglament Orgànic i Funcional de la Conselleria d'Indústria, Comerç i Innovació, entre altres funcions la realització de programes formatius i campanyes de sensibilització dirigides a informar, conscienciar i responsabilitzar empreses, consumidors i usuaris amb la finalitat de protegir-ne la salut i la seguretat, així com de garantir-ne els legítims interessos econòmics i la coordinació de les activitats públiques de suport i informació al consumidor.   
El 1983, l'ONU va instituir el Dia Mundial dels Drets del Consumidor, la celebració del qual, el 15 de març, commemora el discurs que el president John Fitzgerald Kennedy va pronunciar tal dia de 1962 davant el Congrés dels Estats Units i en el qual afirmava que «ser consumidor, per definició, ens inclou a tots». Des d'aleshores se celebra esta data a fi de donar a conéixer els drets dels consumidors i usuaris.   
La Direcció General de Comerç i Consum vol sumar-se a la celebració anual d'esta commemoració amb la promoció de diverses activitats, entre les quals es troba la convocatòria d'un concurs de disseny d'un cartell del Dia Mundial dels Drets del Consumidor.  
S'assenyala, en virtut del que s'ha establit en l'article 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, que esta convocatòria d'ajudes no cal que siga notificada o comunicada a la Comissió Europea per no reunir tots els requisits de l'article 107 del Tractat de Funcionament de la Unió Europea, ja que les subvencions que es concedisquen en cap cas finançaran activitats econòmiques.  
Per això, i en virtut de les facultats que m'atorguen els articles 28 de la Llei 5/1983, de 30 de desembre, del Consell, i 47 del text refós de la Llei d'Hisenda Pública de la Generalitat,   
ORDENE  
Article 1. Objecte  
Constituïx l'objecte de la present ordre la convocatòria del II Concurs de Cartells Commemoratius de la Celebració del 15 de Març, Dia Mundial dels Drets del Consumidor 2011, i l'aprovació de les bases per les quals es regirà esta convocatòria, que s'inclouen com a annex I.  
Article 2. Finançament  
L'import global màxim destinat a atendre estos premis és de 2.000 euros i es finançarà a càrrec de la línia pressupostària T5741000 del capítol IV del programa 443.10, consignada en el Projecte de Llei de Pressupostos de la Generalitat per a 2011.  
DISPOSICIONS ADDICIONALS  
Primera  
La concessió de les ajudes previstes en esta ordre estarà condicionada a l'existència de crèdit adequat i suficient per a això en els pressupostos de la Generalitat per a l'exercici 2011, d'acord amb l'Ordre de 26 de setembre de 1994, de la Conselleria d'Economia i Hisenda, sobre tramitació anticipada d'expedients de despesa.  
Segona  
1. En el supòsit que els documents que han d'acompanyar la sol·licitud ja estigueren en poder de l'administració actuant, la persona sol·licitant podrà acollir-se al que s'ha establit en l'article 35 de la LRJAP, sempre que s'hi facen constar la data i l'òrgan o dependència on es presentaren o, si és el cas, s'emeteren, sempre que no hagen transcorregut més de cinc anys des de l'acabament del procediment al qual corresponguen.  
2. En els supòsits d'impossibilitat material d'obtenir el document, l'òrgan competent podrà demanar-ne a la persona sol·licitant la presentació o, si de cas hi manca, l'acreditació per altres mitjans dels requisits a què fa referència el document, amb anterioritat a la formulació de la proposta de resolució.  
Tercera  
Les dades personals de les persones sol·licitants recollides en el transcurs del procediment seran incloses en un fitxer automatitzat de l'òrgan convocant, en els termes i les condicions que es recullen en la Llei Orgànica 15/1999, de 13 de desembre, de Protecció de Dades de Caràcter Personal, així com en el Reial Decret 1.720/2007, de 21 de desembre, pel qual s'aprova el reglament de desplegament de la indicada llei orgànica.  
DISPOSICIONS FINALS  
Primera  
Es faculta el secretari autonòmic d'Indústria, Comerç i Innovació per a dictar les disposicions i adoptar les mesures que considere oportunes per al desplegament i l'aplicació del que s'ha disposat en la present ordre.  
Segona  
La present ordre entrarà en vigor l'endemà de la publicació en el Diari Oficial de la Comunitat Valenciana.  
Tercera  
Contra esta convocatòria es podrà interposar recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptats des de l'endemà de la publicació, de conformitat amb el que s'ha disposat en els articles 10.1.a i 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjudici de la interposició del recurs potestatiu de reposició davant este òrgan d'acord amb els articles 116 i 117 de la LRJPAC i sense perjudici que la persona interessada utilitze qualsevol altre recurs que considere procedent.  
València, 30 de desembre de 2010  
El conseller d'Indústria, Comerç i Innovació  
i vicepresident primer del Consell,  
VICENTE RAMBLA MOMPLET  
ANNEX I  
Bases de la convocatòria del II Concurs de Cartells Commemoratius de la Celebració del 15 de Març, Dia Mundial dels Drets del Consumidor 2011  
Primera. Objecte  
Constituïx l'objecte d'estes bases la convocatòria del II Concurs de Cartells Commemoratius de la Celebració del 15 de Març, Dia Mundial dels Drets del Consumidor 2011.  
Segona. Participants  
1. Hi podrà participar qualsevol persona física, resident a la Comunitat Valenciana, que tinga entre els 16 i 20 anys, ambdós inclosos. Els requisits i les condicions anteriors hauran de complir-se a l'acabament del termini de presentació de les sol·licituds.  
2. La participació es farà de manera individual i només podrà presentar-se un únic cartell per participant.  
Tercera. Condicions tècniques de l'obra  
1. Tots els treballs presentats hauran de versar sobre la temàtica dels drets del consumidor.  
2. Els cartells, originals i inèdits, es realitzaran en format vertical, muntat sobre suport rígid de cartó ploma, preparat per a exposició, de mida 50 x 70 cm sense marges.  
3. En els cartells i de manera ben visible haurà d'aparéixer la llegenda, en castellà o en valencià, «15 de març, Dia Mundial del Consumidor».  
4. S'haurà d'aportar declaració responsable de la persona sol·licitant sobre el caràcter inèdit del cartell presentat, així com sobre el fet que l'esmentat cartell no ha sigut premiat amb anterioritat en qualsevol altre concurs.  
5. Els originals podran ser executats mitjançant qualsevol tècnica o procediment i es podrà combinar entre estes.  
6. En cap cas s'admetran cartells en què s'hagen utilitzat imatges o plagis d'imatges d'altres autors o institucions.  
Així mateix, no s'admetrà cap cartell que continga algun tipus de publicitat o marca d'algun producte, servici o empresa. Tampoc s'admetran cartells que incloguen imatges o continguts sexistes, racistes, d'apologia de la violència o qualsevol altre contingut contrari als principis democràtics constitucionals.  
7. Quant a l'ús de fotografies o elements escanejats reals, no seran acceptades aquelles que per representar persones, animals o coses siguen susceptibles de ser impugnades o reclamats el seus drets d'utilització per persones i institucions que puguen acreditar-ne la propietat.  
8. La persona sol·licitant serà l'única responsable davant qualsevol incidència que per estos motius poguera produir-se. Així mateix, les persones participants seran responsables del contingut dels treballs presentats.  
9. El jurat podrà excloure aquells treballs l'autor, el contingut o la presentació dels quals no s'ajusten als anteriors requisits.   
Quarta. Presentació de sol·licituds  
1. Les sol·licituds d'inscripció en el concurs hauran de presentar-se en imprés normalitzat, que podrà obtenir-se en la pàgina web de la Conselleria d'Indústria, Comerç i Innovació () a partir de l'endemà de la publicació d'esta convocatòria en el Diari Oficial de la Comunitat Valenciana.  
2. En el model normalitzat de sol·licitud d'inscripció, la persona sol·licitant haurà de realitzar, si és el cas, les autoritzacions següents:  
a) Autorització expressa a la Conselleria d'Indústria, Comerç i Innovació perquè esta comprove les dades de la persona sol·licitant, de conformitat amb el Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'administració de la Generalitat i el seu sector públic. No obstant això:   
- Si de la comprovació efectuada resultara alguna discordança amb les dades facilitades per la mateixa persona interessada, l'òrgan instructor estarà facultat per a portar a cap les actuacions procedents per a aclarir-la.  
- Si no s'hi consentix l'autorització, s'haurà d'aportar fotocòpia del document nacional d'identitat.  
b) Autorització expressa a la Conselleria d'Indústria, Comerç i Innovació perquè esta comprove les dades de domicili i residència de la persona sol·licitant, de conformitat amb el Decret 165/2010, de 8 d'octubre, esmentat. No obstant això:  
- Si no s'hi consentix l'autorització, s'haurà d'aportar certificat d'empadronament.  
- Si el domicili de la persona sol·licitant no consta en el sistema de verificació de dades de residència, o el que hi apareix és diferent al facilitat per l'esmentada persona, l'òrgan instructor sol·licitarà a este que aporte el certificat d'empadronament.  
3. En el model normalitzat de sol·licitud d'inscripció, la persona sol·licitant haurà de realitzar les declaracions responsables següents:  
a) Declaració responsable que no està sotmesa a les prohibicions per a obtenir la condició de persona beneficiària establides en l'article 13 de la LGS, que no és deutora de la Generalitat per reintegrament de subvencions, que complix els requisits exigits en la normativa reguladora, que disposa de la documentació que així ho acredita i que es compromet a mantenir-ne el compliment fins a l'acabament del procediment.  
b) Declaració responsable sobre el caràcter inèdit del cartell presentat, així com sobre el fet que el dit cartell no ha sigut premiat amb anterioritat en qualsevol altre concurs.  
4. Juntament amb la sol·licitud s'aportarà el cartell degudament embalat. Tant en l'embalatge com al dors del cartell apareixerà únicament el mateix lema que aparega en la sol·licitud de participació, sense incloure cap altra dada identificadora o que puga identificar la persona sol·licitant.  
Cinquena. Lloc i termini de presentació  
1. El cartell original i la documentació que l'acompanya hauran de dirigir-se a la Direcció General de Comerç i Consum i es presentaran en el Registre General de la Conselleria d'Indústria, Comerç i Innovació, carrer de Colom, 32, codi postal 46935 València, o mitjançant qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (en avant LRJAP).   
2. El termini de presentació de les sol·licituds serà d'un mes, a comptar des de l'endemà de la publicació d'esta ordre en el Diari Oficial de la Comunitat Valenciana.  
Sisena. Tramitació   
1. La instrucció del procediment correspondrà al Servei de Suport i Defensa del Consumidor.  
2. Quan la sol·licitud no reunisca els requisits assenyalats en la present convocatòria o no s'aporte la documentació establida en la base quarta, es demanarà a la persona sol·licitant que en el termini màxim de 10 dies hàbils esmene la falta o adjunte els documents preceptius, amb indicació que si no ho fa així, es considerarà que ha desistit de la seua sol·licitud.  
Setena. Constitució del jurat i proposta de resolució del concurs  
1. El jurat estarà format per cinc persones, tres en representació de la Direcció General de Comerç i Consum, i altres dos persones, expertes en disseny gràfic, designades per resolució de la directora general de Comerç i Consum, que n'inclourà el nomenament del president o presidenta i del secretari o secretària.  
2. La identitat de les persones que componen el jurat es farà pública en la pàgina web de la Conselleria d'Indústria, Comerç i Innovació (www.indi.gva.es/portal/opencms/es/Consumo), amb anterioritat a la formulació de la proposta de resolució.  
3. El jurat elevarà la seua decisió al conseller d'Indústria, Comerç i Innovació i vicepresident primer del Consell, el qual resoldrà l'atorgament dels premis. La resolució es notificarà a les persones interessades en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
4. Els premis concedits es publicaran en el Diari Oficial de la Comunitat Valenciana amb indicació de la convocatòria, programa i crèdit pressupostari a què s'imputen, persona beneficiària, quantitat concedida i finalitat o finalitats d'estos.  
Huitena. Criteris de selecció  
1. El jurat examinarà els treballs presentats i formularà la corresponent proposta de resolució de la convocatòria, tenint en compte els següents criteris de selecció:   
- Valor representatiu i informatiu del Dia Mundial dels Drets del Consumidor.  
- Qualitat artística.  
- Originalitat.  
2. La puntuació serà d'un terç per a cada un d'estos criteris.  
3. El jurat podrà proposar, motivadament, que es deixe desert qualsevol dels premis.  
4. L'acta reflectirà exclusivament el primer premi, l'accèssit i, si és el cas, les mencions honorífiques, sense dotació econòmica, que s'atorguen a les obres presentades i no premiades.  
Novena. Resolució de la convocatòria  
1. La competència per a resoldre la present convocatòria correspon al conseller d'Indústria, Comerç i Innovació i vicepresident primer del Consell, després del veredicte previ del jurat.  
2. El termini màxim per a resoldre i notificar les sol·licituds serà de cinc mesos a comptar des del dia següent al dia que finalitze el termini per a presentar les sol·licituds de participació. Transcorregut l'indicat termini sense que s'hi haja dictat resolució expressa, les persones interessades entendran desestimades les seues sol·licituds per silenci administratiu en els termes previstos en l'article 44 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, en relació amb el que s'ha establit en l'article 55 de la Llei 9/2001, de 27 de desembre, de la Generalitat, de Mesures Fiscals, de Gestió Administrativa i Financera, i d'Organització de la Generalitat.  
Desena. Premis  
1. Els premis tindran una dotació màxima de 2.000 euros d'acord amb la següent distribució: un primer premi de 1.500 euros i un accèssit de 500 euros.  
A més a més, es podran concedir mencions honorífiques, sense dotació econòmica, si la qualitat de les obres presentades i no premiades s'ho mereix, segons el criteri o la consideració del jurat.  
Onzena. Exhibició dels cartells  
Una selecció dels treballs presentats al concurs podrà ser exposada al públic si així s'estima convenient sense necessitat d'autorització expressa de les persones sol·licitants.   
Dotzena. Drets sobre els cartells  
1. Els cartells premiats seran cedits per les persones sol·licitants a la Direcció General de Comerç i Consum, la qual podrà fer-ne l'ús que estime més convenient, i es reservarà el dret de reproduir-los en el futur a mida natural o reduïda i de distribuir-los per si mateixa o a través de tercers, per a la qual cosa queda expressament autoritzada per les persones que participen en el present concurs, sense necessitat de cap autorització per part d'estes.  
2. Els treballs no premiats podran ser retirats personalment per les persones sol·licitants o les persones legalment autoritzades per estes des del 15 de setembre de 2011 fins al 15 d'octubre de 2011. Transcorregut el termini indicat sense que s'hi hagueren retirat, s'entendrà que es renuncia a tot dret sobre estos i passaran a ser propietat de la Direcció General de Comerç i Consum que podrà disposar-ne lliurement. Si fóra necessari, la Direcció General de Comerç i Consum pot, fins i tot, procedir-ne a l'emmagatzematge o a la destrucció d'aquells als quals no se'ls haja pogut atorgar cap altra finalitat.  
Tretzena. Acceptació de les bases  
La participació en el concurs implica la total acceptació d'estes bases.   
Catorzena. Publicitat  
A estes bases se'ls donarà publicitat mitjançant la difusió en forma d'extracte, fonamentalment a través de la web institucional de la Conselleria d'Indústria, Comerç i Innovació.